Likumprojekts

**Grozījumi** **likumā “Par Latvijas Republikas Uzņēmumu reģistru”**

Izdarīt likumā "Par Latvijas Republikas Uzņēmumu reģistru" (Latvijas Republikas Augstākās Padomes un Valdības Ziņotājs, 1990, 49. nr.; 1991, 27./28. nr.; 1992, 18./19. nr.; Latvijas Republikas Saeimas un Ministru Kabineta Ziņotājs, 1996, 1. nr.; 1997, 5., 11. nr.; 1998, 1. nr.; 1999, 24. nr.; 2001, 15. nr.; 2002, 23. nr.; 2003, 14. nr.; 2004, 4., 8., 22. nr.; 2005, 7. nr.; 2006, 14. nr.; 2007, 24. nr.; 2008, 8. nr.; 2009, 3., 9., 22. nr.; Latvijas Vēstnesis, 2010, 183. nr.; 2012, 199. nr.; 2013, 97., 228. nr.; 2014, 25., 257. nr.; 2016, 31., 241. nr.; 2017, 70., 117. nr.; 2018, 101. nr.; 2019, 240. nr.; 2020, 202A. nr.) šādus grozījumus:

1. 4. pantā:

izteikt 5.4 punktu šādā redakcijā:

“5.4) uztur un pilnveido Uzņēmumu reģistra informācijas sistēmu un nodrošina tās sadarbspēju un datu apmaiņu ar citām valsts informācijas sistēmām un reģistru savstarpējās savienojamības sistēmu;”;

papildināt pantu ar 5.13 punktu šādā redakcijā:

“513) veic ziņu un dokumentu apmaiņu ar ārvalstu reģistriem, izmantojot reģistru savstarpējās savienojamības sistēmu.”.

2. Izslēgt 4.3 pantu.

3. Papildināt likumu ar 2.1 nodaļu šādā redakcijā:

**“2.1 NODAĻA**

**ZIŅU UN DOKUMENTU APMAIŅA, IZMANTOJOT reģistru savstarpējās savienojamības sistēmU**

**4.18 pants. Ziņu nodošana, izmantojot reģistru savstarpējās savienojamības sistēmu**

Izmantojot reģistru savstarpējās savienojamības sistēmu, Uzņēmumu reģistrs nodod ziņas un dokumentus par komercsabiedrībām, dalībvalstu kapitālsabiedrību filiālēm Latvijā un patiesajiem labuma guvējiem.

Pēc dalībvalsts kapitālsabiedrības filiāles reģistrācijas komercreģistrā, izmaiņu ierakstos par filiāli izdarīšanas un filiāles izslēgšanas no komercreģistra, Uzņēmumu reģistrs, izmantojot reģistru savstarpējās savienojamības sistēmu, par to paziņo tās dalībvalsts reģistram, kurā reģistrēta kapitālsabiedrība.

Dalībvalsts šīs nodaļas izpratnē ir Eiropas Savienības dalībvalsts, Īslandes Republika, Norvēģijas Karaliste un Lihtenšteinas Firstiste.

**4.19 pants. Ziņas un dokumenti par dalībvalsts kapitālsabiedrību, kas atvērusi filiāli Latvijā**

Par dalībvalsts kapitālsabiedrību, kas atvērusi filiāli Latvijā, Uzņēmumu reģistrs reģistrē šādas ziņas:

1) firma;

2) kapitālsabiedrības veids;

3) atrašanās vieta (juridiskā adrese);

4) reģistrs, kurā kapitālsabiedrība ir ierakstīta, ja kapitālsabiedrības atrašanās vietas valsts likums paredz kapitālsabiedrības ierakstīšanu reģistrā;

5) reģistrācijas numurs;

6) pārstāvēt tiesīgo personu vārds, uzvārds, dzimšanas datums vai nacionālais identifikācijas numurs, ja tāds ir piešķirts, un ieņemamais amats (ja šajā punktā minētās personas ir juridiskas personas, tad juridiskās personas nosaukums, reģistrācijas numurs un juridiskā forma), norādot pārstāvības tiesību apjomu;

7) ziņas par kapitālsabiedrības reorganizāciju;

8) ziņas par kapitālsabiedrības tiesiskās aizsardzības procesa īstenošanu un izbeigšanu, ziņas par kapitālsabiedrības maksātnespējas procesa pasludināšanu un izbeigšanu, ziņas par kapitālsabiedrības bankrota procedūras pabeigšanu;

9) ziņas par kapitālsabiedrības darbības izbeigšanu un likvidāciju.

Šā panta pirmās daļas 1.-6. punktā minētās ziņas norāda pieteikumā, piesakot dalībvalsts kapitālsabiedrības filiāles reģistrāciju.

Izmaiņas ziņās un dokumentos par dalībvalsts reģistrā reģistrētu kapitālsabiedrību Uzņēmumu reģistrs reģistrē, pamatojoties uz paziņojumu, kas saņemts reģistru savstarpējās savienojamības sistēmā. Pēc paziņojuma saņemšanas Uzņēmumu reģistrs, izmantojot reģistru savstarpējās savienojamības sistēmu, apliecina, ka ir saņemts šāds paziņojums, un nodrošina, ka ziņas un dokumenti nekavējoties tiek atjaunināti.

Dalībvalsts kapitālsabiedrības filiāles reģistrācijas lietai Uzņēmumu reģistrs pievieno kapitālsabiedrības gada pārskatu, ja tas ir saņemts reģistru savstarpējās savienojamības sistēmā no dalībvalsts reģistra iestādes.

**4.20 Ziņas par komercsabiedrības filiāli dalībvalstī**

Pamatojoties uz paziņojumu, kas saņemts reģistru savstarpējās savienojamības sistēmā no dalībvalsts reģistra, Uzņēmumu reģistrs reģistrē ziņas par komercsabiedrības filiāli dalībvalstī.

Pēc paziņojuma saņemšanas Uzņēmu reģistrs, izmantojot reģistru savstarpējās savienojamības sistēmu, apliecina, ka ir saņemts šāds paziņojums, un nodrošina, ka informācija nekavējoties tiek atjaunināta.

**4.21 Kapitālsabiedrību pārrobežu apvienošana**

Ja pēc pārrobežu apvienošanas iegūstošo kapitālsabiedrību paredzēts reģistrēt citā dalībvalstī, Uzņēmumu reģistrs atbilstoši šā likuma 14. panta noteikumiem pārbauda, vai Latvijā reģistrētā pievienojamā kapitālsabiedrība ir veikusi visas likumā noteiktās darbības, kas nepieciešamas pārrobežu apvienošanas pabeigšanai, un izsniedz pirmsapvienošanas apliecību, ja likumā noteiktās darbības ir veiktas. Pirmsapvienošanas apliecība tiek izsniegta Administratīvā procesa likumā noteiktajos termiņos.

Ja pēc pārrobežu apvienošanas iegūstošā kapitālsabiedrība tiek reģistrēta Latvijā, Uzņēmumu reģistrs atbilstoši šā likuma 14. panta noteikumiem pārbauda pārrobežu apvienošanas likumību saistībā ar pārrobežu apvienošanas pabeigšanu vai jaunas kapitālsabiedrības dibināšanu pārrobežu apvienošanas rezultātā.

Ja pēc pārrobežu apvienošanas iegūstošā kapitālsabiedrība tiek reģistrēta Latvijā, Uzņēmumu reģistrs par pārrobežu apvienošanas spēkā stāšanos nekavējoties paziņo tam reģistram, kurā attiecīgajai citā dalībvalstī reģistrētai pievienojamai sabiedrībai bija jāiesniedz dokumenti.

**4.22 Ziņas par patiesajiem labuma guvējiem**

Uzņēmumu reģistrs uzkrāj, reģistru savstarpējās savienojamības sistēmā nodod un nodrošina publiski pieejamus šādus patieso labuma guvēju personas datus:

1) vārds;

2) uzvārds;

3) dzimšanas datums, mēnesis, gads;

4) personas kods;

5) valstspiederība un pastāvīgās dzīvesvietas valsts;

6) citas ziņas.”

5. Papildināt informatīvo atsauci uz Eiropas Savienības direktīvām ar 4., 5. un 6. punktu šādā redakcijā:

“4) Eiropas Parlamenta un Padomes 2017. gada 14. jūnija direktīvas 2017/1132 attiecībā uz sabiedrību tiesību dažiem aspektiem;

5) Eiropas Parlamenta un Padomes 2019. gada 20. jūnija direktīvas 2019/1151, ar ko groza Direktīvu (ES) 2017/1132 attiecībā uz digitālo rīku un procesu izmantošanu sabiedrību tiesībās;

6) Eiropas Parlamenta un Padomes 2018. gada 30. maija direktīvas 2018/843, ar ko groza Direktīvu (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Direktīvas 2009/138/EK un 2013/36/ES.”

Likums stājas spēkā 2022. gada 1. februārī.

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas valsts sekretārs Raivis Kronbergs